لجريدة رّسمية (ب لفرنسية: Bulletin officiel) هي منشور قانوني رسمي كاين عند أغلبية دّول و عندو أهمية قانونية كبيرة حيت أي قانون ولا مرسوم ما كايولي رسمي و تولي خدامة بيه دّولة تا لنهار كايتنشر ف لجريدة رّسمية. هادشي كايعني مثلا أن لقانون واخا يصادق عليه لبرلمان و يتسنا ظهير تّنفيذ ديالو، ف لحالة ديال لمغريب مثلا، ماكايولي رسمي تا لنهار كايتنشر ف لحريدة رّسمية، وما يمكن يتحاكم بيه تا شي حد ولا يتستعمل ف شي قضية قانونية قبل ديك تّاريخ. تّسميات ديال لجرائد رّسمية، وحتا لأهمية لقانونية ديالها، يمكن تختلف بين لبلدان، بحيت كاين لّي كايسميهوم Bulletin/Boletín ولا : Bulletin officiel ولا Boletín Oficial: ف لمغريب، فرانسا، سپانيا و لأرجونتين. Journal officiel ولا Diario Oficial: بحال مثلا ف دزاير و تونس و لبرازيل. Federal Register: ف ميريكان. Gazette: بحال فدول بحال بريطانيا و صّين و فينيسويلا مثلا. لجريدة رّسمية د لمغريب سميتها ب لعربية الجريدة الرسمية للمملكة المغربية و ب لفرنسية Bulletin officiel du royaume du Maroc. كاتصدر ب لعربية و لفرنسية و لوزارة لمسؤولة عليها هي لأمانة لعامة د لحكومة.